Forslag til RÅDETS FORORDNING om ændring af forordning (EF) nr. 1868/94 om en kvoteordning for produktionen af kartoffelstivelse

(forelagt af Kommissionen)

BEGRUNDELSE

Ved forordning (EF) nr. 1868/94 er der fastsat kvoter for produktionen af kartoffelstivelse. De fastsættes for tre år, og de nuværende kvoter udløber ved udgangen af produktionsåret 2001/02.

På grundlag af beretningen fra Kommissionen til Rådet fastsættes det i vedlagte forordning, at de nuværende kvoter videreføres i produktionsårene 2002/03, 2003/04 og 2004/05.

Efter artikel 3, stk. 1, i Rådets forordning (EF) nr. 1868/94 skal Kommissionen senest den 31. oktober 2001 forelægge Rådet en beretning om kvoteordningen, om fornødent ledsaget af relevante forslag. Kommissionen gør dog opmærksom på, at Revisionsretten den 1. oktober 2001 offentliggjorde en rapport om sektoren for korn- og kartoffelstivelse. I rapporten fremsætter Revisionsretten en række bemærkninger og henstillinger, som Kommissionen for tiden undersøger nærmere og vil reagere på. Det har dog ikke været muligt at afslutte analysen og drage de fornødne konklusioner inden den 31. oktober, for derefter at indføje disse oplysninger og eventuelle ændringer i beretningen og forslaget til forordning.

Kommissionen har også bestilt en evalueringsundersøgelse af stivelsessektoren. Den er nu under udarbejdelse, og Kommissionen forventer, at den endelige rapport vil foreligge i de kommende måneder. Kommissionen skal således også tage hensyn til og drage konklusioner af undersøgelsen, når den er blevet offentliggjort.

Endelig gør Kommissionen opmærksom på, at det i artikel 8 i Rådets forordning (EF) nr. 1766/92, ændret ved forordning (EF) nr. 1253/1999, er fastsat, at minimumsprisen og betalingen til kartoffelproducenter skal tilpasses den beslutning, der måtte blive truffet i forbindelse med den endelige nedsættelse af interventionsprisen for korn som følge af de beslutninger, der træffes som led i Agenda 2000 (midtvejsundersøgelse).

2001/0273 (CNS)

Forslag til RÅDETS FORORDNING om ændring af forordning (EF) nr. 1868/94 om en kvoteordning for produktionen af kartoffelstivelse

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

under henvisning til udtalelse fra Det Økonomiske og Sociale Udvalg [3],

[3] EFT C

ud fra følgende betragtninger:

(1) I artikel 2, stk. 3, i Rådets forordning (EF) nr. 1868/94 [4] er der fastsat kvoter for kartoffelstivelse, som producentmedlemsstaterne skal overholde i produktionsårene 2000/01 og 2001/02.

[4] EFT L 197 af 30.7.1994, s. 4. Forordning senest ændret ved forordning (EF) nr. 1252/1999 (EFT L 160 af 26.6.1999, s. 15).

(2) Efter artikel 3, stk. 2, i forordning (EF) nr. 1868/94 fordeles den treårige kvote mellem producentmedlemsstaterne på grundlag af Kommissionens beretning til Rådet om samme emne. Kvoterne for produktionsåret 2001/02 bør videreføres i tre år.

(3) På baggrund af Revisionsrettens rapport om stivelsessektoren og den evalueringsundersøgelse, der er ved at blive udarbejdet, forbeholder Kommissionen sig ret til at forelægge andre relevante forslag til kvoteordningen for kartoffelstivelse.

(4) Producentmedlemsstaterne skal for en periode på tre år fordele deres kvoter mellem alle stivelsesvirksomheder på grundlag af kvoterne for produktionsåret 2001/02.

(5) De mængder, der er anvendt ud over de disponible delkvoter i produktionsåret 2001/02, skal fratrækkes kvoten for produktionsåret 2002/03, jf. artikel 6, stk. 2, i forordning (EF) nr. 1868/94.

(6) Da Rådets forordning (EØF) nr. 1766/92 [5] blev ændret ved forordning (EF) nr. 1253/1999 [6], blev formuleringen af de i artikel 8 fastsatte betalinger tilpasset. Den samme formulering bør anvendes i nærværende forordning -

[5] EFT L 181 af 1.7.1992, s. 21. Forordning senest ændret ved forordning (EF) nr. 1666/2000 (EFT L 193 af 29.7.2000, s. 1).

[6] EFT L 160 af 26.6.1999, s. 18.

UDSTEDT FØLGENDE FORORDNING:

Artikel 1

I forordning (EF) nr. 1868/94 foretages følgende ændringer:

1) Artikel 2 affattes således:

"Artikel 2

1. Der tildeles kvoter for produktionen af kartoffelstivelse til følgende producentmedlemsstater inden for følgende mængder for produktionsårene 2002/03, 2003/04 og 2004/05:

Danmark // 168 215 tons

Tyskland // 656 298 tons

Spanien // 1 943 tons

Frankrig // 265 354 tons

Nederlandene // 507 403 tons

Østrig // 47 691 tons

Finland // 53 178 tons

Sverige // 62 066 tons

I alt // 1 762 148 tons

2. Producentmedlemsstaterne fordeler de i stk. 1 omhandlede kvoter til virksomheder, der fremstiller kartoffelstivelse, for produktionsårene 2002/03, 2003/04 og 2004/05 på grundlag af de delkvoter, som hver virksomhed havde til rådighed i 2001/02, inden der i givet fald anvendes en korrektion som omhandlet i artikel 6, stk. 2. De delkvoter, som hver stivelsesvirksomhed har til rådighed i produktionsåret 2002/03, vil blive ændret for at tage hensyn til enhver mængde, der anvendes ud over kvoten i produktionsåret 2001/02, jf. artikel 6, stk. 2."

2) Artikel 3 affattes således:

"Artikel 3

1. Senest den 30. september 2004 og derefter med tre års mellemrum forelægger Kommissionen Rådet en beretning om kvotetildelingen i Fællesskabet, om fornødent ledsaget af relevante forslag. I beretningen redegøres der for eventuelle ændringer af betalingerne til kartoffelproducenterne og for udviklingen på markedet for kartoffelstivelse og kornstivelse.

2. Senest den 31. december 2004 og derefter med tre års mellemrum fordeler Rådet i medfør af traktatens artikel 37 kvoten for de følgende tre produktionsår mellem medlemsstaterne på grundlag af den i stk. 1 nævnte beretning.

3. Senest den 31. januar 2005 og derefter med tre års mellemrum giver medlemsstaterne de berørte nærmere oplysninger om kvotetildelingerne for de følgende tre år."

3) Artikel 7 affattes således:

"Artikel 7

Denne forordning omfatter ikke kartoffelstivelse, der fremstilles af virksomheder, som ikke køber kartofler, hvortil der er ydet de i artikel 8 i forordning (EØF) nr. 1766/92 omhandlede betalinger eller ydes den i forordningens artikel 7 omhandlede restitution."

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. juli 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

>TABELPOSITION>